It-tema ewlenija tas-Summit Soċjali Tripartitiku kienet "It-tisħiħ tal-kompetittività, il-ħolqien ta' impjiegi sostenibbli u l-ġustizzja soċjali fl-Unjoni Ewropea ". Id-diskussjonijiet żvolġew madwar tliet sottotemi: Ir-rivoluzzjoni diġitali u l-potenzjal tagħha għas-swieq tax-xogħol u għall-ekonomija L-implimentazzjoni tal-Pilastru Ewropew tad-Drittijiet Soċjali: is-sitwazzjoni attwali u t-triq 'il quddiem Il-Qafas Finanzjarju Pluriennali 2021-2027 inkluż InvestEU, FSE+ u l-approfondiment tal-UEM. Fid-dikjarazzjoni tiegħu, il- President tal-Kunsill Ewropew , Donald Tusk, qal: "Din hija ġimgħa kruċjali u b'anqas minn 6 xhur il-bogħod minn Brexit, għad fadal wisq inċertezza. Tinsabu ħerqana bħali sabiex tintemm din l-inċertezza. Għadni nemmen li nistgħu naslu fil-ġimgħat li ġejjin. Biex in-negozju jirnexxi, u ċ-ċittadini jserrħu moħħhom, hemm bżonn ta' stabbiltà massima, ċertezza legali u soluzzjonijiet pragmatiċi." President tal-Kummissjoni Ewropea , Jean-Claude Juncker enfasizza: "Inħolqu 12-il miljun impjieg mill-2014 'l hawn, l-investiment qed jirpilja u l-ekonomija qed tikber. Sena wara l-proklamazzjoni tal-Pilastru Ewropew tad-Drittijiet Soċjali fis-Summit ta' Gothenburg, wasal iż-żmien li nikkonkludu l-ħidma leġislattiva dwar prijoritajiet importanti bħall-bilanċ bejn ix-xogħol u l-ħajja privata, il-kondizzjonijiet tax-xogħol prevedibbli u trasparenti, l-aċċess għall-protezzjoni soċjali, il-koordinazzjoni bejn is-sistemi ta' sigurtà soċjali u l-Awtorità Ewropea tax-Xogħol il-ġdida. Nemmen li l-presidenza Awstrijaka ser taqdi r-rwol tagħha li tgħaqqad u tgħinna nsaħħu d-dimensjoni soċjali tal-Ewropa - Ewropa li tipproteġi, tagħti s-setgħa u tiddefendi." Min-naħa tal- presidenza b'rotazzjoni , il-Kanċillier tal- Awstrija , Sebastian Kurz, issottolinja: "Id-diġitalizzazzjoni hija l-aktar żvilupp importanti li ser ibiddlilna ħajjitna b'mod deċiżiv fis-snin u d-deċennji li ġejjin. L-Ewropa ma tistax taqa' lura wara r-reġjuni l-oħra l-aktar kompetittivi waqt li d-dinja ssir diġitali. Is-suċċess tagħna fit-tħejjija għal dawn l-isfidi, it-tisħiħ tal-kapaċità tal-Ewropa li tkun innovattiva u taħtaf l-opportunitajiet li toffri d-diġitalizzazzjoni ser isawru l-kompetittività futura tal-Ewropa bħala post fejn isir in-negozju. Ser jiżgura wkoll impjiegi sikuri u prosperità għaċ-ċittadini tal-Ewropa. Minħabba f'hekk, id-diġitalizzazzjoni hija kwistjoni ewlenija għall-Presidenza Awstrijaka, u qed naħdmu bil-ħeffa biex sal-aħħar tas-sena nagħmlu l-aktar progress possibbli fuq il-fajls ewlenin, bħas-Suq Uniku Diġitali. Għandna wkoll fokus strateġiku qawwi fuq l-intelliġenza artifiċjali." Il-President ta' BusinessEurope , Pierre Gattaz, li jirrappreżenta lill-impjegaturi, (BusinessEurope, CEEP, UEAPME) qal: "L-irkupru ekonomiku tal-UE għadu għaddej, għalkemm b'rata aktar baxxa minn sena ilu. Barra minn hekk, għad hemm riskji ta' ċaqliq 'l isfel, marbuta ma' inċertezza politika u protezzjoniżmu li qed jiżdied. Huwa aktar importanti minn qatt qabel li niżguraw li l-UE u l-istati membri kollha, flimkien mas-sħab soċjali, isegwu r-riformi li jtejbu l-kompetittività, it-tkabbir u l-impjiegi madwar l-Ewropa. Ir-rwol tal-valutazzjoni komparattiva għandu jissaħħaħ billi hija għodda effettiva sabiex l-istati membri jitgħallmu mingħand l-aħjar fil-politiki differenti, b'konverġenza gradwali lejn dawk bl-aħjar prestazzjoni. Sfida ewlenija hija li tiżdied il-produttività fl-Ewropa. Din teħtieġ aktar investiment immirat fl-infrastrutturi fiżiċi u soċjali, b'mod partikolari fl-edukazzjoni u t-taħriġ u l-inċentivi ta' kwalità sabiex l-SMEs jadottaw teknoloġiji ġodda. Barra minn hekk, l-iskarsezza tal-ħiliet għadha ta' tħassib kbir għall-impjegaturi, anke fi stati membri b'rata ta' qgħad relattivament għolja." Segretarju Ġenerali tal-Konfederazzjoni Ewropea tat-Trade Unions (KETU), qal; "Dawk li qed jaħdmu qed jikkontribwixxu ħafna għal kompetittività akbar, iżda l-ġustizzja soċjali qed tonqos b'mod rapidu. Iż-żidiet fil-pagi fl-Unjoni Ewropea f'dawn l-aħħar 16-il sena kienu jkunu erba' darbiet ogħla li kieku rriflettew iż-żidiet fil-produttività. Jenħtieġ li l-impjiegi jkunu ekonomikament, soċjalment u ambjentalment sostenibbli u joffru ħajja deċenti. Sabiex dan iseħħ, neħtieġu governanza ekonomika tal-UE li tkun soċjalment sostenibbli b'aktar investiment pubbliku u privat, bis-sħab soċjali involuti fis-Semestru u fir-riformi Ewropej u nazzjonali, negozjar kollettiv imsaħħaħ fil-pajjiżi kollha tal-UE għal paga ġusta għal dawk li jaħdmu. Tranżizzjoni ġusta trid tiżgura li l-ħaddiema milquta mit-tibdil fil-klima u d-diġitalizzazzjoni ma jitħallewx jaqgħu lura. Il-leġislazzjoni tal-UE u l-QFP l-ġdid tal-UE jridu jappoġġaw l-koeżjoni u l-inklużjoni soċjali u l-implimentazzjoni sħiħa tal-Pilastru Ewropew tad-Drittijiet Soċjali." Il-fehmiet iċċitati f'dan it-test huma dawk tal-individwu / l-organizzazzjoni kkonċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa